stanford-oval/wikipedia huggingface dataset:
Christopher Lee

| Christopher Lee |
| --- | --- |
 Christopher Lee vuonna 2013
Henkilötiedot
Koko nimi:  Christopher Frank Carandini Lee
Syntynyt: 27. toukokuuta 1922 Lontoo, Englanti, Yhdistynyt kuningaskunta
Kuollut: 7. kesäkuuta 2015 (93 vuotta) Lontoo
Ammatti:  näyttelijä, laulaja
Näyttelijä
Aktiivisena:  1946–2015
Merkittävät roolit:   Frankensteinin kirous  Dracula  Uhrijuhla  007 ja kultainen ase  Jinnah  Taru sormusten herrasta &  Hobitti -elokuvat  Tähtien sota:  Kloonien hyökkäys &  Sithin kosto 
Palkinnot
 CBE 
 Nimikirjoitus
Aiheesta muualla
Viralliset kotisivut
IMDb 
Elonet
AllMovie
Christopher Frank Carandini Lee (27. toukokuuta 1922 Lontoo – 7. kesäkuuta 2015 Lontoo) oli englantilainen näyttelijä ja laulaja. Lee esiintyi uransa aikana noin 300 elokuva- ja televisioroolissa, ja hän oli vuoden 2001 Guinness World Recordsin mukaan eniten elokuvissa esiintynyt näyttelijä.
Lee tuli kuuluisaksi 1950-luvun loppupuolella brittiläisen Hammer Film Productions -yhtiön tuottamissa kauhuelokuvissa, joista tunnetuimmat ovat Frankensteinin kirous ja Dracula. Hänen muita tunnettuja elokuvaesiintymisiään ovat olleet Uhrijuhla, 007 ja kultainen ase, Jinnah, Taru sormusten herrasta -elokuvatrilogia sekä Tähtien sota -elokuvat Kloonien hyökkäys ja Sithin kosto. Lee on ollut mukana kuudessa Tim Burtonin ohjaamassa elokuvassa: Päätön ratsumies, Jali ja suklaatehdas, Corpse Bride, Liisa Ihmemaassa, Dark Shadows ja Frankenweenie.
Lee työskenteli näyttelijänä lähes 70 vuotta. Vuonna 2009 Lee lyötiin ritariksi.
Varhainen elämä

Lee syntyi Lontoossa. Hänen vanhempansa olivat ensimmäiseen maailmansotaan osallistunut everstiluutnantti Geoffrey Trollope Lee ja italialaista syntyperää ollut markiisitar Estrelle Marie Carandini di Sarzano, joka polveutui Euroopan vanhimpiin aatelissukuihin kuuluvista Carandineista. Leen isoisovanhemmat perustivat Australian ensimmäisen oopperayhtiön, ja hänen isoisoäitinsä Marie Carandini oli ollut Australiassa menestynyt oopperalaulaja. Yksi Leen serkuista oli italialainen poliitikko Nicolò Carandini, joka toimi Italian suurlähettiläänä Britanniassa ja myöhemmin lentoyhtiö Alitalian johtajana. Leellä oli isosisko nimeltä Xandra (k. 2002). lähde?
Leen vanhemmat erosivat vuonna 1926, ja äiti vei lapset Sveitsiin, jossa nuori Lee opiskeli yksityiskoulussa ja esiintyi koulunsa järjestämissä näytelmissä. Muutaman vuoden kuluttua perhe kuitenkin palasi takaisin Englantiin, jossa Leen äiti avioitui pankkiiri Harcourt Rosen kanssa. Rose oli James Bondin luojana tunnetun kirjailijan Ian Flemingin eno, ja myöhemmin Lee ystävystyi Flemingin kanssa. Kertoman mukaan Fleming olisi halunnut Leen esittävän Julius No -roistoa ensimmäisessä Bond-elokuvassa Salainen agentti 007 ja tohtori No, mutta Harry Saltzman ja Albert R. Broccoli olivat ehtineet palkata osaan Joseph Wisemanin. lähde?
Ranskan Rivieralle suuntautuneella työnhakumatkallaan Lee poikkesi vuonna 1939 Pariisiin, jossa hän oli viimeisen Ranskassa toimeenpannun julkisen teloituksen silminnäkijänä. Samana vuonna sotilaskoulussa ollut Lee yritti osallistua talvisotaan Suomen maavoimissa, mutta häntä ei päästetty sotatoimiin, kuten ei muitakaan brittiläisiä vapaaehtoisia. Heille annettiin kuitenkin lumipuvut ja noin viikon kestänyt vartiotehtävä kaukana taistelulinjojen takana. Myöhemmin Lee on todennut, että suomalaiset pelastivat hänen henkensä, kun eivät päästäneet häntä rintamalle. Vuonna 1941 Lee värväytyi kuninkaallisiin ilmavoimiin. Hän sai lentokoulutusta Etelä-Afrikassa, mutta joutui vetäytymään tehtävästä näkövaikeuksien takia. Hänen onnistui kuitenkin liittyä brittien tiedustelupalveluun, jolle hän suoritti tehtäviä Sisiliassa ja Italiassa. Maailmansodan päätyttyä Lee erosi asevoimista.  lähde?
Ura > Näyttelijänä

Lee allekirjoitti 1946 työsopimuksen brittiläisen viihdeyhtiö Rank Organisationin kanssa. Hänen ensiesiintymisensä elokuvissa oli Terence Youngin ohjaamassa draamaelokuvassa Corridor of Mirrors vuodelta 1948. 1950-luvun loppuun mennessä Lee oli jo ehtinyt esiintyä kymmenissä elokuvissa, mutta hänen läpimurtonsa elokuva-alalla oli Frankensteinin hirviön rooli Hammer Film Productionsin ensimmäisessä värielokuvassa Frankensteinin kirous vuodelta 1956. Vuonna 1958 Lee esitti ensimmäistä kertaa kreivi Draculaa kauhuelokuvassa Dracula, minkä jälkeen hän on näytellyt Draculaa yhteensä seitsemän kertaa. Lukuisien kauhurooliensa takia Leetä on kutsuttu Boris Karloffin ja Bela Lugosin manttelinperijäksi, toisinaan jopa syrjäyttäjäksi. Hammerin kauhuelokuvien kautta Lee tapasi kuuluisan kauhunäyttelijän Peter Cushingin, josta sittemmin tuli yksi hänen lähimmistä ystävistään.
Lee esitti elokuvissa yleensä konnia tai hirviöitä. Hänen roolihahmoihinsa lukeutuivat Frankensteinin hirviön ja kreivi Draculan ohella myös muiden muassa muumio, Fu Manchu, Grigori Rasputin ja James Bondin vihollinen Fransisco Scaramanga. Lee pitää merkittävimpänä roolisuorituksenaan kuitenkin vuoden 1998 draamaelokuvassa Jinnah näyttelemäänsä Pakistanin valtion perustajan Muhammad Ali Jinnahin roolia. Lee on myös tiettävästi ainoa tunnettu näyttelijä, joka on esittänyt peräti kolmea eri Sherlock Holmes -hahmoa: kolme kertaa Sherlock Holmesia, kerran Mycroft Holmesia ja kerran Henry Baskervilleä.
Lee tunnetaan 2000-luvulla pahuuden puolelle siirtyneen velhon Sarumanin näyttelijänä Peter Jacksonin ohjaamassa Taru sormusten herrasta -elokuvatrilogiassa, joka pohjautuu J. R. R. Tolkienin kirjoittamaan samannimiseen fantasiaromaaniin. Jackson on sanonut Leen olevan suurimpia hänen tuntemiaan Tolkien-faneja. Lee tapasi Tolkienin kerran henkilökohtaisesti, ja hänellä oli tapana lukea Taru sormusten herrasta kerran vuodessa. Kun Jackson leikkasi Leen roolisuorituksen pois elokuvasta Taru sormusten herrasta: Kuninkaan paluu, Lee ilmoitti olevansa erittäin järkyttynyt. Leen roolisuoritus on kuitenkin mukana elokuvan pidennetyssä erikoisversiossa.
2000-luvun alussa Lee sai Sarumanin roolin ohella huomiota myös roolisuorituksistaan pahansuopana kreivi Dookuna Tähtien sota -elokuvissa Kloonien hyökkäys ja Sithin kosto. Kertoman mukaan Tähtien sodan luoja George Lucas olisi suunnitellut Leetä suurmoffi Tarkinin rooliin vuoden 1977 alkuperäisessä Tähtien sota -elokuvassa, mutta rooli annettiin Leen ystävälle Peter Cushingille.
Ura > Muuta

Christopher Lee esiintyi laulajana muun muassa italialaisen Rhapsody of Fire -yhtyeen singlellä The Magic of the Wizard's Dream. Hän toimi kertojana kahdella yhtyeen levyllä, The Frozen Tears of Angelsilla ja Triumph or Agonyllä. Hän esiintyi kertojana myös Skotlannin kamariorkesterin levytyksessä, joka sisältää Igor Stravinskin Sotilaan tarinan.
Lee toimi myös ääninäyttelijänä. Hän esiintyi tanskalaisen musiikkiryhmän Tolkien Ensemblen levyillä, joilla hän näytteli entti Puuparran ja Rohanin kuninkaan Théodenin äänenä. Vuonna 2010 Lee julkaisi Charlemagne: by the Sword and Cross -nimisen metallimusiikkialbumin, joka kertoo Kaarle Suuresta. Lee lauloi levyllä Kaarle Suuren roolin, ja lisäksi mukana on täysikokoinen orkesteri, kuoro ja useita vierailevia solisteja.
Vuonna 2004 Lee oli Fransisco Scaramangan äänenä videopelissä GoldenEye: Rogue Agent. Edellisen kerran hän oli esittänyt Scaramangaa yli kolmekymmentä vuotta aikaisemmin. Vuonna 2005 Lee toimi DiZin alias Ansem Viisaan ääninäyttelijänä PlayStation 2 -pelin Kingdom Hearts II englanninkielisessä versiossa. Lee osasi puhua äidinkielensä englannin ohella myös sujuvasti italiaa, ranskaa ja saksaa, espanjaa sekä kohtalaisesti venäjää, ruotsia ja kreikkaa.
Lee vieraili Suomessa vuonna 2002 Suomen elokuva-arkiston vieraana ja osallistui elokuvateatteri Orionissa käytyyn keskusteluun urastaan. Tilaisuuden jälkeen hän jakoi nimikirjoituksiaan läheisessä elokuva-alan liikkeessä – jonne oli ajoittain jopa satojen metrien jono. Lee toi useasti ilmi mieltymyksensä Suomea kohtaan.
Tunnustukset

Monet Christopher Leen roolisuorituksista ovat saaneet arvostelijoilta myönteistä palautetta, ja Leetä pidetään laajalti yhtenä suurimmista brittiläisistä näyttelijöistä. Lee on voittanut kahdeksantoista elokuva-alan palkintoa ja ollut ehdokkaana seitsemän kertaa. Hän ei koskaan ollut Oscar-, Bafta- eikä Golden Globe -ehdokkaana. Vuonna 2011 Lee kuitenkin nimettiin Baftan kunniajäseneksi. Vuonna 2009 Walesin prinssi Charles huomioi Leen näyttelijän uran lyömällä hänet ritariksi. Vuonna 2001 Guinness World Records nimitti Leen kaikkien aikojen eniten elokuvissa ja televisiossa esiintyneeksi näyttelijäksi. Hän oli tuolloin näytellyt noin 300 elokuva- ja televisioroolia. Vuonna 2009 Guinness World Records julisti Leen kaikkein verkottuneimmaksi eläväksi näyttelijäksi, koska Virginian yliopistossa kehitetty tietokanta laski Leen olevan ”Hollywoodin keskuksessa”.
Yksityiselämä

Christopher Lee avioitui 17. maaliskuuta 1961 tanskalaisen mallin Birgit ”Gitte” Krøncken (s. 20. huhtikuuta 1935) kanssa. He saivat 1963 tyttären nimeltä Christina Erika Carandini Lee. Lee oli englantilaisen näyttelijän Harriet Walterin setä. lähde?
Christopher Lee kuoli 93-vuotiaana Lontoossa 7. kesäkuuta 2015. Häntä oli hoidettu sairaalassa kolme viikkoa hengitysvaikeuksien ja sydämen vajaatoiminnan takia.
Valikoitu filmografia

| Vuosi | Elokuva | Rooli |
| --- | --- | --- |
| 1948 | Corridor of Mirrors | Charles |
| 1957 | Frankensteinin kirous | Olento |
| 1958 | Dracula | Kreivi Dracula |
| 1959 | Baskervillen koira | Sir Henry Baskerville |
| 1959 | Muumion kosto | Kharis, Muumio |
| 1962 | Sherlock Holmes ja kuoleman kaulanauha | Sherlock Holmes |
| 1965 | Fu Manchu – kauhun mestari | Tohtori Fu Manchu |
| 1966 | Dracula – pimeyden ruhtinas | kreivi Dracula |
| 1972 | Kauhun pikajuna | Professori Sir Alexander Saxton |
| 1973 | Uhrijuhla | Lordi Summerisle |
| 1974 | 007 ja kultainen ase | Francisco Scaramanga |
| 1979 | Prinssi Hassanin seikkailut | Kalifi Alquazar |
| 1983 | Kauhujen talo | Corrigan / Roderick Grisbane |
| 1994 | Poliisiopisto 7: Moskovan keikka | poliisi­päällikkö Aleksander Nikolajevits Rakov |
| 2001 | Taru sormusten herrasta: Sormuksen ritarit | Saruman |
| 2002 | Star Wars: Episodi II – Kloonien hyökkäys | Kreivi Dooku / Darth Tyranus |
| 2002 | Taru sormusten herrasta: Kaksi tornia | Saruman |
| 2005 | Star Wars: Episodi III – Sithin kosto | Kreivi Dooku / Darth Tyranus |
| 2012 | Dark Shadows | Silas Clarney |
| 2012 | Hobitti – Odottamaton matka | Saruman |
| 2014 | Hobitti – Viiden armeijan taistelu | Saruman |
Aiheesta muualla

Kuvia tai muita tiedostoja aiheesta Christopher Lee Wikimedia Commonsissa
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Norja  Espanja  Ranska  BnF data  Katalonia  Saksa  Italia  Israel  Yhdysvallat  Ruotsi  Tšekki  Australia  Kroatia  Alankomaat  Puola  Portugali 
Taiteenala:  FID  MusicBrainz 
Henkilöt:  Deutsche Biographie  DDB  Trove  Ritva  Elonet 
Muut:  SNAC  IdRef 
Christopher Lee syyskuussa 1996.
Christopher Lee vaimonsa Birgit Krøncken kanssa vuonna 2009 Wienissä Itävallassa.
Järvikylän kartano

| Järvikylän kartano |
| --- | --- |
 Järvikylän kartanon julkisivu vuonna 1920.
Osoite:  Kartanotie 6, 79600 Joroinen
Sijainti:  Järvikylä, Joroinen
Koordinaatit:  62.21179°N, 27.78631°E
Verkkosivut
 
Lisää rakennusartikkeleitaArkkitehtuurin teemasivulla
Infobox OKNimi-testi OK: 
Järvikylän kartano on Joroisissa sijaitseva kartano. Kartano on ollut  Grotenfeltin suvun omistuksessa vuodesta 1674. Kartano kuuluu Joroisten kartanoiden muodostamaan valtakunnalliseti merkittävien rakennettujen kulttuuriympäristöjen kohteeseen.
Kartanon päärakennuksen rakennutti Nils Grotenfelt, josta tuli vuonna 1892 perustetun maataloushallituksen ensimmäinen ylijohtaja. Rakennus toteutettiin lääninagronomi Alfred Sjöströmin piirustusten pohjalta vuonna 1882. Rakennus on osittain kaksikerroksinen, aikakauden romantisoivaan tyyliin rakennettu hirsirakennus, jossa on kaikissa neljässä nurkassa ulkonevat tornit. Kartanon pihapiirin historiallinen talousrakennuskanta on muotoutunut 1920-luvulla, jolloin myös tiiliset karjarakennukset rakennettiin. Arkkitehti Urho Åberg suunnitteli vuosina 1924-1926 pihapiirin suuren puimala-varastokompleksin. Kartanolla on myös oma kappeli.
Kartanossa toimii kartanon omistajasuvun 10. isännän Karl Grotenfeltin vuonna 1987 perustama Famifarm Oy joka tunnetaan Järvikylä-merkillä myytävien yrttien ja salaattien tuottajana.
Vitiligo

Vitiligoa vaaleaihoisen kädessä.
Vitiligo eli valkopälvi on pigmenttihäiriö, joka aiheuttaa ihon oman väriaineen eli melaniinin paikoittaisen katoamisen, ja iholle ilmestyy vaaleita, auringossa ruskettumattomia alueita. Syytä vitiligon syntymiseen ei ole täysin onnistuttu selvittämään, mutta sen on arveltu liittyvän autoimmuuni-, perintö- ja ympäristötekijöiden vaikutusten yhdistelmään. Vitiligo ei ole tarttuvaa, eikä sillä ole ihon väriaineen puuttumisen lisäksi muita fyysisiä oireita. Vitiligoa esiintyy noin yhdellä prosentilla väestöstä, sekä naisilla että miehillä. Suomessa vitiligoa arvioidaan olevan noin 70 000–80 000 ihmisellä.
Oireet ja esiintyminen

Vitiligo puhkeaa usein alle 20-vuotiaana. Iholle ilmestyy vaaleita läiskiä, jotka saattavat joko laajeta tai palautua ajan myötä normaalin ihon väriseksi. Vitiligon laajenemista on vaikea ennustaa. Iho saattaa jäädä myös pysyvästi täplikkääksi. Ilman pigmenttiä olevia ihoalueita voi olla muutamia, tai niitä voi olla kaikkialla vartalossa. Pigmentin häviäminen voi vaikuttaa myös vaalentavasti hiusten ja karvoituksen väriin.
Vitiligoa esiintyy tavallisimmin kasvoissa, käsissä, kainaloissa, nivusissa, sukupuolielimissä ja navan ympärillä sekä raajojen hankausalueilla, kuten kyynärpäissä ja polvissa. Vitiligon esiintymisalueet sijaitsevat usein vartalolla symmetrisesti. Pigmentin puuttumisen vuoksi vitiligo-alueet palavat auringossa herkästi, joten ne on suojattava ultraviolettisäteilyltä vaatteilla tai aurinkovoiteella.
Oireet ja esiintyminen > Eläimillä

Vitiligoa esiintyy myös eläimillä.
Hoito ja häivyttäminen

Vitiligo ei yleensä vaadi hoitoa, koska sillä ei tavallisesti ole fyysisiä haittavaikutuksia. Mikäli siitä aiheutuu potilaalle henkistä haittaa, kuten häpeää tai itsetunnon menetystä, voidaan vitiligo-täpliä peittää meikeillä, itseruskettavilla aineilla tai muilla kosmeettisilla menetelmillä.
Vitiligon pysyvää poistamista voidaan yrittää voide- tai valohoidolla sekä ihonsiirrolla. Vitiligoon ei kuitenkaan ole olemassa varmuudella tehoavaa hoitomenetelmää. Joissakin tapauksissa vitiligo saattaa parantua myös itsestään.
Vitiligoa julkisuuden henkilöillä

Poptähti Michael Jacksonin ihon vaalenemisen todettiin virallisessa ruumiinavausraportissa johtuneen vitiligosta. Lisäksi Jacksonin kotoa löydettiin 37 purkillista ihon vaalentamiseen yleensä käytettäviä voiteita, joilla Jackson vaalensi ihostaan tummemmaksi jääneitä alueita.
Näyttelijä Graham Nortonilla on hiuksissaan vitiligosta johtuvia vaaleita täpliä.
Näyttelijä Holly Marie Combsilla on molemmissa käsissään jälkiä vitiligosta.
Meikkiartisti Lauren Elyse korostaa vitiligoaan luomivärillä ja muilla meikeillä. Elysen vitiligo näkyy eniten silmien ympärillä.lähde?
Malli Winnie Harlow'lla on vitiligoa koko kehossaan. Hän tuli tunnetuksi Huippumalli haussa -sarjasta.lähde?
Aiheesta muualla

Kuvia tai muita tiedostoja aiheesta Vitiligo Wikimedia Commonsissa
Valkopälvi (Vitiligo), Terveyskirjasto: Lääkärikirja Duodecim, Kustannus Oy Duodecim 2010
Vitiligo News Blog (englanniksi)
Kansainvälinen vitiligojärjestö (englanniksi)
Tietoa vitiligosta (Arkistoitu – Internet Archive) (englanniksi)
Vitiligoa tummaihoisissa käsissä.
Alma Järvensivu

Alma Järvensivu on ylöjärveläinen lapsinäyttelijä, joka tuli tunnetuksi Tampereen Työväen Teatterin Matilda-musikaalin päähenkilö Matildan roolista. Järvensivu jakoi roolin kahden muun lapsinäyttelijän kanssa. Tytöt valittiin kyseiseen rooliin noin 500 lapsen joukosta. Järvensivu näytteli Pikku-Sannaa TTT:n Katrina-näytelmässä, ja Summer-nimistä oppilasta TTT:n syksyn 2024 musikaalissa School Of Rock. Alma Järvensivu nähdään Nelli Nuudelipäänä uudessa Risto Räppääjä ja kaksoisolento -elokuvassa vuonna 2024.
Roolit TTT:llä ja elokuvissa

Matilda, TTT, 2021
Pikku-Sanna, Katrina, TTT, 2023
Summer, TTT 2024
Nelli Nuudelipää, Risto Räppääjä ja kaksoisolento -elokuva, 2024
Videoita

https://www.youtube.com/watch?v=Zuc1XM8BFDc Tuhma musikaalista Matilda
https://www.youtube.com/watch?v=BwFnA-G3LXU haastattelu
https://www.youtube.com/watch?v=Gm4ea-BHpYY Matilda - Lasten kapina -musiikkivideo
https://www.youtube.com/watch?v=0Kno1r2o4Io haastattelu yhdessä Villa Murtaghin kanssa
https://www.youtube.com/watch?v=nJmUVNBmaBI TTT:n School Of Rock - Suvivirsi
https://www.youtube.com/watch?v=SadHv2njxQs lapsinäyttelijät (Alma, Villa ja Helinä) Matildan roolissa
Aiheesta muualla

https://yle.fi/a/3-11667551
https://www.tamperelainen.fi/paikalliset/6350341
| --- | --- |
Auktoriteettitunnisteet: Henkilöt :  Elonet
Unleashed Memories

| Unleashed Memories Lacuna Coil |
| --- | --- | --- |

Studioalbumin tiedot
 Studio : Woodhouse Studio
 Julkaistu: 20. maaliskuuta 2001
 Tuottaja(t): Waldemar Sorychta
 Levy-yhtiö: Century Media Records
Lacuna Coilin muut julkaisut
| In a Reverie 1999 | Unleashed Memories 2001 | Comalies 2002 |
Unleashed Memories on italialaisen Lacuna Coilin studioalbumi, joka julkaistiin 20. maaliskuuta 2001.
Kappaleet

|  |
| --- | --- | --- | --- | --- | --- | --- | --- | --- | --- |
| Nro | Nimi | Kesto |  |  |  |  |  |  |  |
| 1. | Heir of a Dying Day | 4.59 |  |  |  |  |  |  |  |
| 2. | To Live Is to Hide | 4.34 |  |  |  |  |  |  |  |
| 3. | Purify | 4.36 |  |  |  |  |  |  |  |
| 4. | Senzafine | 3.53 |  |  |  |  |  |  |  |
| 5. | When a Dead Man Walks | 5.54 |  |  |  |  |  |  |  |
| 6. | 1.19 | 4.58 |  |  |  |  |  |  |  |
| 7. | Cold Heritage | 5.23 |  |  |  |  |  |  |  |
| 8. | Distant Sun | 5.29 |  |  |  |  |  |  |  |
| 9. | A Current Obsession | 5.20 |  |  |  |  |  |  |  |
| 10. | Wave of Anguish | 4.40 |  |  |  |  |  |  |  |
Vastaanotto

Soundin arvostelun mukaan albumi on kaukana goottimetallista vaikka levy-yhtiö sitä markkinoikin niin. Melodiat ovat vahvimmillaan levyn keskivaiheilla, mutta tunnelmalliseksi tarkoitettu musiikki ei onnistu välittämään mielikuvia.
Aiheesta muualla

Unleashed Memories Discogsissa. (englanniksi)
Albumi Unleashed Memories Encyclopaedia Metallum -sivustolla (englanniksi)
Lacuna Coil
|  Andrea Ferro  Marco Coti Zelati  Cristina Scabbia  Ryan Blake Folden >  Michaelangelo Algardi  Raffaele Zagaria  Claudio Leo  Leonardo Forti  Cristiano "Pizza" Migliore  Cristiano 'CriZ "Mozzati  Marco "Maus" Biazzi  |
| --- | --- |
Studioalbumit:  In a Reverie  Unleashed Memories  Comalies  Karmacode  Shallow Life  Dark Adrenaline  Broken Crown Halo  Delirium  Black Anima  Sleepless Empire 
EP:t:  Lacuna Coil  Halflife 
Uusintaversiot:  Comalies XX 
Kokoelmat:  The EPs  Manifesto of Lacuna Coil
Aavikkohaukka

| Aavikkohaukka |
| --- | --- |

Uhanalaisuusluokitus
 Erittäin uhanalainen  
  
Tieteellinen luokittelu
Domeeni::  Aitotumaiset Eucarya
Kunta::  Eläinkunta Animalia
Pääjakso::  Selkäjänteiset Chordata
Alajakso::  Selkärankaiset Vertebrata
Luokka::  Linnut Aves
Lahko::  Jalohaukkalinnut Falconiformes
Heimo::  Jalohaukat Falconidae
Suku::  Jalohaukat Falco
Laji::  cherrug
Kaksiosainen nimi
 Falco cherrug  J.E.Gray, 1834 

Alalajit
 F. c. altaicus  F. c. cherrug  F. c. coatsi  F. c. hendersoni  F. c. milvipes 
Katso myös
   Aavikkohaukka Wikispeciesissä   Aavikkohaukka Commonsissa 
Infobox OKNimi-testi OKIUCN-testi OK: 
Aavikkohaukka (Falco cherrug) on suurikokoinen jalohaukka, Suomessa suurharvinaisuus. Lajin kuvaili ja nimesi John Edward Gray 1834.
Koko ja ulkonäkö

Aavikkohaukan lentosiluetti muistuttaa tunturihaukkaa, ja se on melkein yhtä isokin: 
Pituus 47–55 cm, siipien kärkiväli 130 cm, naaraan paino 850 grammaa, koiraan 1 100 grammaa. Päältä ruskea, alta vaalea. "Housut" tummat. Hyvin samannäköinen kuin keltapäähaukka. Lajista tunnetaan kaksi alalajia, läntinen F. c. cherrug ja itäinen F. c. milvipes.
Levinneisyys

Aavikkohaukka on muuttolintu. Se pesii Itä-Euroopasta Mantsuriaan ulottuvalla alueella ja talvehtii Etiopiassa, Arabian niemimaalla, Intiassa ja Länsi-Kiinassa. Kiinan kanta on romahtanut, ja koko Keski-Aasian kanta on vähentynyt. Vähenemisen pääsyynä on aikuisten haukkojen pyydystäminen sekä poikasten ja munien keräily Lähi-idän haukkametsästäjien eli falkonieerien tarpeisiin. Vähenemisen syyksi on esitetty myös ravintoeläimen siiselin väheneminen. Maailman populaation kooksi on arvioitu noin 37 000 paria. Euroopan pesimäkanta on 430–630 paria, eniten Ukrainassa (170–200) ja Unkarissa (140–180). Suomessa laji on tavattu vain neljä kertaa, vuosina 1992, 2006, 2007 ja 2018. Lisäksi on useita havaintoja, jotka koskevat tarhakarkulaisia.
Elinympäristö

Aavikkohaukka viihtyy avoimilla viljelysmailla, aroilla ja harvapuistoisilla alueilla.
Lisääntyminen

Aavikkohaukka tekee 3–5 munaa maakuoppaan tai toisen lajin hylkäämän puussa olevan pesän päälle kyhäämäänsä pesään. Haudonta kestää kuukauden, vain naaras hautoo ja koiras tuo sille ruokaa.
Ravinto

Aavikkohaukka syö pääasiallisesti siiseleitä, mutta se saalistaa myös muita pikkunisäkkäitä kuten hyppyrottia, aavikkorottia, myyriä, sopuleita, murmeleita ja hamstereita, sekä joskus siilejä, jäniksiä ja näätäeläimiä. Laji saalistaa myös lintuja, erityisesti kottaraisia, kiuruja ja kyyhkyjä, harvemmin haikaroita,trappeja ja sorsia. Hätäravintona aavikkohaukka syö liskoja, sammakoita ja hyönteisiä.
Aiheesta muualla

Aavikkohaukka Lintukuva-verkkopalvelussa
| --- | --- |
Taksonitunnisteet:  Wikidata: Q165974  Wikispecies: Falco cherrug  ADW: Falco_cherrug  Avibase: A9F5149411AE52AD  BioLib: 8550  BirdLife: 22696495  BOW: sakfal1  CoL: 6HNQ3  CMS: falco-cherrug  eBird: sakfal1  EoL: 45514168  EUNIS: 8709  EURING: 3160  Fauna Europaea: 96746  Fauna Europaea (new): d2f7ec9a-ed8c-4c7e-89fd-df72e97d99f9  GBIF: 2481034  IBC: saker-falcon-falco-cherrug  iNaturalist: 4691  IRMNG: 10193139  ITIS: 175633  IUCN: 22696495  NBN: NHMSYS0000533111  NCBI: 345164  Observation.org: 322  Open Tree of Life: 1001807  Paleobiology Database: 373316  Paleobiology Database: 373316  Species+: 10949  Xeno-canto: Falco-cherrug  Laji.fi: MX.26824 
Aavikkohaukka.
Aavikkohaukan muna.
Philipp Friedrich Hiller

Philipp Friedrich Hiller
Philipp Friedrich Hiller (6. tammikuuta 1699 Mühlhausen an der Enz – 24. huhtikuuta 1769 Steinheim) oli saksalainen runoilija ja luterilainen pappi.
Hiller valmistui maisteriksi Tübingenissä 1720. Papiksi hän valmistui 1724 ja aloitti työnsä Brettachissa ja kotiseudullaan Mühlhausen an der Enzissä ja Steinheim bei Heidenheimissa. 1736 hänestä tuli kotikaupunkinsa pappi.
Parin vuoden kuluttua hän joutui luopumaan seurakuntavirastaan, koska hänen äänensä heikkeni ja hän saattoi puhua vain hiljaisella äänellä. Niinpä hän keskittyi kirjoittamaan hartauskirjallisuutta ja teki sielunhoitotyötä kirjeiden välityksellä. Hiller oli württenbergiläisen pietismin kannattaja ja  arvostettu ”pietismin isä”. Häntä on kutsuttu schwäbiläiseksi Paul Gerhardtiksi, hän on kirjoittanut kaikkiaan 1073 virttä. 1730-luvulla hän oli alkanut kirjoittaa hengellisiä runoja ja hän muokkasi Johann Arndtin tunnetun hartauskirjan Paradisgärtelein (Paratiisin Yrttitarhasta)” rukouksia runo- tai virsimuotoon ja julkaisi niitä kahdessa kokoelmassa Geistliches Liederkästlein zum Lobe Gottes: bestehend aus 732 kleinen Oden über so viel biblische Sprüche, Kindern Gottes zum Dienst aufgesetzt; in 2 Theilen. Se ilmestyi 1762–1767. Kummassakin osassa on vuosikerrallinen päivittäisiä hartaustekstejä runomuodossa ja enimmillään virsiä oli yli 2000.
Suomen evankelis-luterilaisen kirkon virsikirjassa on viisi hänen kirjoittamaansa virttä.
9 Kristus tulee, kuningas (Sieh, dein König kommt zu dir!)
275 Mä elän laupeudesta (Ich lebe von Barmherzigkeit)
309 Nyt vielä etehesi (Die Gnade sei mit allen)
363 Kuin mainen kulta puhdistuu (Im Feuer wird das Gold bewährt)
526 Oi Isä, vanhuudessa
Ruotsin kirkon virsikirjassa on yksi hänen kirjoittamansa virsi
454 Kun piikkikruunuasi, oi Jeesus muistelen (Denk ich den Dornenkrone)